Primarul general al Capitalei, Nicuşor Dan, a anunţat luni, 27 mai, că s-a dat drumul circulaţiei pe două benzi pe sens pe tronsonul I din Bulevardul Ghencea până la Râul Doamnei.
El a vizitat, alături de directorul Trustului de Clădiri Metropolitane Bucureşti, Cristian Hiver, acest obiectiv de investiţii.
”Suntem pe Bulevardul Ghencea intersecţia cu Strada Braşov şi tocmai am dat drumul la circulaţia pe patru benzi între Şoseaua Braşov şi Stadionul Ghencea. Este unul din tronsoanele lucrării pe care o avem. Înainte de asta, au trebuit mutate toate reţelele: apă, canalizare, curent, fibră de telefon, gaz. S-au făcut instalaţiile de semaforizare, indicatoarele rutiere şi trecere de pietoni. În plus, o să avem în faţa Stadionului Ghencea, aşa cum ni s-a cerut, o nouă staţie de tramvai şi o trecere de pietoni, care există deja”, a precizat Nicuşor Dan, într-un mesaj video postat pe reţelele de socializare.
Primarul general a informat că lucrările de supralărgire pe tronsoanele III şi IV din Prelungirea Ghencea vor fi realizate de aceeaşi firmă care a lucrat la Podul Grant. El a estimat că investiţia va fi implementată în decurs de doi ani.
”Pentru segmentele care rămân de la Râul Doamnei încolo am semnat contractul cu o firmă foarte serioasă; cei care au lucrat mai repede decât prevăzut la Podul Grant şi cam în doi ani de zile o să avem linie de tramvai, patru benzi şi parcare”, a explicat Nicuşor Dan.